هاوڵاتییەكی خەڵکی ڕۆژهەڵاتی کوردستان، کە هەشت ساڵە لە کامپێکی ئوسترالیادا ماوەتەوە، بە فڵچەی ددان وێنەی خۆی دروست کرد و لە پێشبڕکێی شێوەکارییدا پلەی یەکەمی بەدەستهێنا.
مستەفا ئازیمیتاباری، خەڵكی ڕۆژهەڵاتی كوردستانە و بەهۆی فشارەکانی ڕژێمی ئێران ڕووی لە ئوسترالیا كردووە و ماوەی هەشت ساڵە لە كامپێكی ماوەنەوەی پەنابەران دایە.
ئازیمیتاباری، ساڵی ٢٠١٤ کاتێک بۆ کامپی پەنابەرانی دوورگەی مانوسی پاپوای گینەی نوێی ئوسترالیا گواستراوەتەوە، بە فڵچەی ددان شۆردن دەستی بە دروستکردنی وێنە کردووە.
بەپێی قسەکانی ئازیمیتاباری، پاسەوانەکانی کامپەکە بۆیەیان بۆ نەهێناوە بە بیانووی ئەوەی دەتوانێت بیخوات و زیان بە خۆی بگەیەنێت، بۆیەش بیری لە قاوە و فڵچەی ددان کردووەتەوە بۆ دروستکردنی وێنە.
ئەو پەنابەرە کوردە لەو ڕێگایەوە وێنەیەکی خۆی دروستکردووە و بەشداریی پێشبڕکێیەکی پێکردووە، ئەو دەڵێت: نازانم چۆن ڕوویدا؟ ساتێکی زۆر تایبەت بوو، دەستم دایە فڵچەی ددان و خستمە نێو قاوە و لەسەر کاغەزێک دەستم پێکرد و ئەو ساتەی وەک 'سەرکەوتن' پێناسە کردووە.
ئازیمیتاباری خاوەنی کۆدی KNS088ی کامپەکە بوو و وێنەکەشی بەو کۆدە ناوناوە و دەشڵێت: ویستویەتی بەم کارە ئێش و ئازاری ژیانی پەنابەریی بخاتەڕوو، ئەو دەڵێت: هونەر و وێنە وایکرد کە بە بەهێزیی بمێنمەوە و بەردەوام بم، لەبەرئەوەی کاتێک وێنە دروست دەکەم، هەست بە ئازار ناکەم.
ئاژانسی فرانس پرێس بڵاویكردەوە، مستەفا ئازیمیتاباری کاتێک بیستی پلەی یەکەمی بەدەستهێناوە لە پێشبڕکێکەدا، زۆر خۆشحاڵ بووە.
خەڵاتی پێشبڕکێکە ١٠٠هەزار دۆلاری ئۆستوڕالیە، واتا شەش هەزار و ٨٠٠ یۆرۆ.
س.س